በምሕረት አዋጁ ውስጥ አስገዳጅ መሥፈርት መቀመጡ ተጠቃሚዎችን ሥጋት ላይ ጥሏል
‹‹የአዋጁ ተጠቃሚዎች ሰርተፊኬት እንዲያገኙና እንግልት እንዳይደርስባቸው ነው›› የፌዴራል ጠቅላይ ዓቃቤ ሕግ በተለያዩ የወንጀል ድርጊቶች ውስጥ ለተሳተፉና ተሳትፏቸውም የወንጀል ሕግን፣ የፀረ ሽብርተኝነት ሕግንና የአስቸኳይ ጊዜ አዋጅን በመተላለፍ ወንጀል ለፈጸሙ ምሕረት ለማድረግ፣ ሐምሌ 13 ቀን 2010 ዓ.ም. ፀድቆ ሥራ ላይ በዋለው አዋጅ ውስጥ የተቀመጠው መሥፈርት አላስፈላጊና የአዋጁ ተጠቃሚዎችን ሥጋት ላይ የሚጥል መሆኑ ተገለጸ፡፡ የምሕረት አዋጅ ቁጥር 1096/2010 ከፀደቀበት ሐምሌ 13 ቀን 2010 ዓ.ም. ጀምሮ በሚቀጥሉት ስድስት ወራት ውስጥ የዕድሉ ተጠቃሚዎች በጠቅላይ ዓቃቤ ሕግ ምሕረት ጽሕፈት ቤት፣ በክልሎች ፍትሕ ቢሮዎች በአካል በመቅረብ፣ በወኪል አማካይነት፣ ስልክ በመደወል፣ በፖስታና በድረ ገጽ ሪፖርት ማድረግ እንደሚገባቸው ተደንግጓል፡፡ በአዋጁ ይኼ ተደንግጎ የሚገኝ ቢሆንም የዕድሉ ተጠቃሚ ቤተሰቦችና በውጭ አገሮች የሚኖሩ ተጠቃሚዎች ለሪፖርተር እንደተናገሩት፣ መንግሥት ምሕረት ማድረጉን በአዋጅ ጭምር ይፋ ካደረገ ‹‹መመዝገብ አለባችሁ›› ማለቱ ተገቢ አይደለም፡፡ ለምን እንመዘገባለን? ሌላ የታሰበ ነገር አለ? ወይስ አዋጁ ከስድስት ወራት በኋላ አይሠራም? በማለት ሥጋት እንዳሳደረባቸው ገልጸዋል፡፡ ምሕረት ማለት የተፈጸመ ወንጀል ካለ፣ እንዳልተፈጸመ ተቆጥሮ፣ ወይም ወንጀል ፈጽመዋል ተብለው የተፈረደባቸው፣ ክሱ በመታየት ላይ ያለ፣ በቁጥጥር ሥር የዋለ ካለ ሠርቶታል ተብሎ ለክስ ያበቃው የወንጀል ድርጊት ሙሉ በሙሉ ተሰርዞለት እንደ ማንኛውም ዜጋ በነፃነት ያለወንጀል ሪኮርድ በአገሩ ላይ እንዲኖር፣ እንዲሠራና በፈለገበት ሁኔታ መዘዋወር እንዲችል መሆኑን አስረድተዋል፡፡ ታዲያ ይኼ ሆኖ ሳለ፣ ‹‹መመዝገብ አለበት›› ብሎ አስገዳጅ መሥፈርት ማስቀመጡ ለምን እንዳስፈለገ እንዳልገባቸው አስተያየት ሰጪዎቹ ተናግረዋል፡፡ በአገሪቱ እየታየ ያለውን አስደሳች እንቅስቃሴና ለውጥ በማየታቸው፣ ባሉበት ሆነው እየተደሰቱ ባሉበት ሁኔታ የምሕረት ሕግ መፅደቁ ደስታቸውን እጥፍ ድርብ ሆኖ እንደነበር ጠቁመው፣ ‹‹ካልተመዘገበ ምሕረቱን እንዳልተቀበለ ተቆጥሮ የተጠቃሚነቱን መብት ያጣል፤›› መባሉ ቅሬታ እንደፈጠረባቸውም አክለዋል፡፡ በውጭ የሚገኙ ኢትዮጵያውያንም በመሰባሰብ፣ ‹‹ምን እናድርግ?›› በማለት እየተነጋገሩ መሆኑን አክለዋል፡፡ ምናልባት ሕግ አውጪው አካል መሥፈርቱን አካቶ ሕጉን ያወጣበት በቂ ምክንያት ካለው፣ ለተጠቃሚው ግልጽ በሆነ ሁኔታ ማስረዳት እንዳለበትም አሳስበዋል፡፡ የምሕረት አዋጁ ተጠቃሚዎች ሌላ ያነሱት ነጥብ መንግሥት የአዋጁን አስፈላጊነት አምኖበት ወንጀል ፈጽመዋል በሚል የአገሪቱን የወንጀል ሕግ ጠቅሶ፣ በተጠቀሱት የወንጀል ሕጎች አንቀጽ 238፣ 239፣ 240፣ 241፣ 247፣ 248፣ 249፣ 252፣ 256፣ 257፣ 288 እና 486፣ እንዲሁም የፀረ ሽብርተኝነት አዋጅ ቁጥር 652/2001 እና የአስቸኳይ ጊዜ አዋጅ ቁጥር 01/2009 እና 2/2010 ክስ ተመሥርቶባቸው የነበሩትን ተከሳሾች፣ ፍርደኞችና ተጠርጣሪዎች ምሕረት ካደረገ፣ ለምን የጠቀሱትን ሕጎች በአዋጅ እንዲሻሩ አላደረገም? በማለትም ሞግተዋል፡፡ ምክንያታቸው ደግሞ የወንጀል ሕጉም ሆነ አዋጆቹ ተጠቅሰው ክስ የተመሠረተባቸው ሰዎች፣ አንቀጾቹን ተላልፈው ወንጀል መፈጸማቸው በመረጋገጡ ወይም ፈጽመዋል በሚል ተጠርጥረው በመሆኑ፣ በቀጣይም ተመሳሳይ ድርጊት የፈጸመ ሰው ‹‹በምሕረት አዋጅ ቁጥር 1096/2010 ድንጋጌ መሠረት ምሕረት ይደረግልኝ›› ብሎ ቢከራከር፣ አዋጁን የሚያስጥስ ክርክር ስለሚያደርገው መሆኑንም ተናግረዋል፡፡ በተጨማሪም የምሕረት አዋጁ ተጠቃሚዎች በወንጀሎቹ እንደተሳተፉና ጥፋተኛ መሆናቸው እንደረተጋገጠ ተደርጎ መቅረቡም ትክክል እንዳልሆነ፣ ያለ ጥፋታቸው የተከሰሱ መኖራቸውም መዘንጋት የለበትም ብለዋል፡፡ የምሕረቱ ተጠቃሚዎች ያነሱትን ሥጋትና አስተያየት በሚመለከት ምላሽ እንዲሰጡ ሪፖርተር ያነጋገራቸው የፌዴራል ጠቅላይ ዓቃቤ ሕግ አቶ ብርሃኑ ፀጋዬ፣ የአዋጁ ተጠቃሚዎች በፈለጉበት መንገድ (በተጠቀሱት) ሪፖርት በማድረግ መመዝገብ አለባቸው የተባለው ‹‹ሰርተፊኬት እንዲያገኙ ነው›› ብለዋል፡፡ ከዚያም ባለፈ በአገር ውስጥ ሆነው በእስር ላይ ከሚገኙት በስተቀር፣ በውጭ አገሮች የሚገኙ ወደ አገር ውስጥ በሚገቡበት ወቅት ፖሊስ ይዞ እንዳያንገላታቸውና ምን ያህል ዜጎችም ተጠቃሚ እንደሆኑ ዳታ ለመያዝ እንጂ፣ በፓርላማ የፀደቀ አዋጅ በመሆኑ ምንም ሊመጣባቸው ወይም ሊደርስባቸው እንደማይችል ተናግረዋል፡፡ ‹‹የወንጀል ሕግ አንቀጾችን ለምን መሰረዝ ያስፈልጋል?›› በማለት የጠየቁት አቶ ብርሃኑ፣ የተጠቀሱ ሕጎችን ሰበብ በማድረግ እስከ ግንቦት 30 ቀን 2010 ዓ.ም. ድረስ የተከሰሱ፣ የተፈረደባቸውና በክስ በሒደት ላይ የሚገኙ ዜጎች (የሰው ሕይወት ያላጠፉ ብቻ) በምሕረት ተለቀው ከማኅበረሰቡ ጋር እንዲቀላቀሉና የሰላሙ አካል እንዲሆኑ ለማድረግ መሆኑንም አስረድተዋል፡፡ በተጠቀሱት የወንጀል ሕጎች ተከሰው የነበሩ ዜጎች ከፖለቲካ ጋር ግንኙነት ባላቸው ጉዳዮች ምክንያት ከመሆኑ አንፃር በምሕረት ቢለቀቁ ለፖለቲካ ምኅዳሩ መስፋት፣ ማኅበራዊና ኢኮኖሚያዊ እንቅስቃሴዎች ላይ የራሳቸው አስተዋጽኦ ያደርጋሉ በሚል እሳቤ መሆኑንም አክለዋል፡፡ ምሕረት የሚደረግላቸው የተጠቀሱት የወንጀል ሕጎች ተጠቅሰውባቸው የተከሰሱ ብቻ እንጂ በሙስና፣ በአስገድዶ መድፈር፣ በሰው ግድያ፣ በንብረት ማውደም ወንጀልና የሕገ መንግሥቱን አንቀጽ 28(1) የተላለፉትን የማያካትት መሆኑን አቶ ብርሃኑ ጠቁመዋል፡፡